b'\n_START_ARTICLE_\nYves Montand\n_START_SECTION_\n\xc5\xbdivotopis\n_START_PARAGRAPH_\nMontand je podrijetlom Talijan, sin siroma\xc5\xa1nih talijanskih emigranata koji su se pred naletom fa\xc5\xa1izma 1924. nastanili u Marseilleu. Karijeru zapo\xc4\x8dinje u lokalu Alcatraz u Marseilleu, gdje 1938. pjeva pjesme Treneta, Chevaliera, Fernandela te kaubojske pjesme i drugo. Nakon burnih ratnih godina stigao je u Pariz i 1944. upoznao \xc3\x89dith Piaf koja ga je skrenula s dotada\xc5\xa1njeg repertoara i odgajala kao \xc5\xa1ansonijera, ubrzo jednog od najvrsnijih druge polovice 20. stolje\xc4\x87a. Iako samo interpret pjesama, bio je kompletna nadahnuta li\xc4\x8dnost \xe2\x80\x94 glumac, plesa\xc4\x8d, pjeva\xc4\x8d i zabavlja\xc4\x8d. Njegov \xc5\xa1arm, ljepota i dubina interpretacije te zanosni temperament ostali su do danas nenadma\xc5\xa1ni. Njegov ugodan glas i perfektan scenski nastup, te interpretacija uvijek vrlo kvalitetnih pjesama doista su ga pretvorili u pravu instituciju francuske \xc5\xa1ansone._NEWLINE_Recital u L`\xc3\x89toileu 1946. bio je pravom prekretnicom u njegovu \xc5\xbeivotu. Trajao je neprekidno sedam tjedana i bio je pravi trijumf glazbenih pozornica. Bio je to njegov prvi samostalni nastup, a ve\xc4\x87 od 1953. do 1954. pravi svoje slavne \xc5\xa1ansonijerske predstave One Man Show, u kojima ga nitko ne\xc4\x87e nadma\xc5\xa1iti. Osim le\xc5\xbeernosti i zabavnog karaktera jednog Chevaliera, Montand na scenu unosi i onu najva\xc5\xbeniju komponentu \xc5\xa1ansone, kvalitetu teksta i nadahnutu interpretaciju pjesnika. Godine 1946. susreo se sa slavnim re\xc5\xbeiserom Marcelom Carnetom i pjesnikom Jacquesom Pr\xc3\xa9vertom, \xc5\xa1to \xc4\x87e biti jo\xc5\xa1 jednim prijelomnim dogo\xc4\x91ajem u \xc5\xbeivotu. Postat \xc4\x87e sjajan filmski glumac i najsuptilniji interpret poezije u \xc5\xa1ansoni. Nenadma\xc5\xa1ne su mu interpretacije Jacquesa Pr\xc3\xa9verta (Barbara, Les feuilles mortes)._NEWLINE_Godine 1949. upoznaje glumicu Simone Signoret koja \xc4\x87e mu ubrzo postati \xc5\xbeenom i biti s njim do kraja \xc5\xbeivota. Nakon \xc5\xa1to je 1965. izdao posljednji album i 1968. trijumfalno nastupio u Olympiji, napustio je glazbenu scenu, kao \xc5\xa1to je to godinu dana prije (1967.) na\xc4\x8dinio Jacques Brel i potpuno se posvetio filmu.'